Divadlo Jonáša Záborského

Divadlo Jonáša Záborského je profesionálne činoherné divadlo v Prešove patriace do zriaďovateľskej pôsobnosti Prešovského samosprávneho kraja. Vzniklo v roku 1944 ako Slovenské divadlo v Prešove a odvtedy je jedným z dvoch najväčších divadiel východného Slovenska. V súčasnosti pôsobí v Historickej budove a v Novej budove, dokopy na troch scénach. Umelecký súbor DJZ je v súčasnosti vyskladaný prevažne z absolventov Akadémie umení v Banskej Bystrici.

 História 
Po obsadení Košíc maďarským vojskom sa do Prešova presťahovalo viacero osobností tamojšieho kultúrneho života. Okrem väčšiny českého obyvateľstva to boli aj zamestnanci košického štúdia Slovenského rozhlasu (napr. Peter HimičHIMIČ, Peter. Divadelný život Prešova. Od počiatkov do polovice 20. storočia. Text lektorovali Karol Horák a Vladimír Štefko. Bratislava : Divadelný ústav, 2014. 281 strán. ISBN 978-80-89369-77-5. a ďalší). Divadelný súbor Jonáša Záborského v Prešove vznikol koncom októbra 1940 pri Miestnom odbore Matice slovenskejTIBOR FERKO: PREŠOVSKÉ DIVADELNÉ TOPOSY V ZRKADLE ČASU (Dialóg s knihou Petra Himiča), Rozhľady, Online a jeho ústrednou postavou bol Anton Prídavok, riaditeľ prešovského štúdia Slovenského rozhlasu. Krúžok zakladal s vtedajšími známymi ochotníkmi: Alexandrom Kautnikom, Martinom Brezinom a Františkom Kmecom. Ondrej Jariabek bol prvým interným režisérom. Súbor už na prvej účasti na celoslovenských divadelných pretekoch v Turčianskom sv. Martine (ktoré sa konali od roku 1923) získal cenu za najlepší herecký výkon. 

Základ budúceho profesionálneho divadla v Prešove položili 21. júna 1943 v malej sále Čierneho orla, keď založili Družstvo so správnym a dozorným orgánom. Hoci už na prvom zasadnutí družstva Kautnik favorizoval za riaditeľa profesora Obchodnej akadémie Františka Rella, kandidátov bolo viacej: Ivan Lichard, Štefan Figura, Andrej Chmelko a Janko Borodáč. Až po niekoľkých rokovaniach a najmä zásluhou príklonu J. Borodáča bol najprv zvolený, a potom aj schválený správou družstva za riaditeľa, Andrej Chmelko. Dátum otvorenia divadla bol stanovený na 23. január 1944.

Oficiálne bolo Slovenské divadlo v Prešove otvorené 30. januára 1944 v zrenovovanom Mestskom divadle (dnešná Historická budova DJZ) premiérou hry Ferka Urbánka, Škriatok. 

Od 1. januára 1951 prevzalo divadlo ako príspevkovú organizáciu do vlastníctva a správy Krajský národný výbor v Prešove. Došlo aj k zmene názvu na Krajové slovenské divadlo v Prešove. 8. mája 1954 bolo divadlo premenované na dnešný názov, Divadlo Jonáša Záborského v Prešove.

V roku 1959 prišla do súboru DJZ skvelá dnes už legendárna herečka Kveta Stražanová, divadlu zostala verná spolu so svojím manželom Jozefom Stražanom po celý život. Veľmi reprezentovali a propagovali Divadlo Jonáša Záborského. 

V roku 1969 boli reorganizáciou štátnej správy zrušené Krajské národné výbory, čím sa divadlo dostalo pod správu Ministerstva kultúry SSR. V súčasnosti patrí do pôsobnosti Prešovského samosprávneho kraja.

 Referencie 

 Pozri aj 
Zoznam samosprávnych divadiel na Slovensku

 Iné projekty 

 Externé odkazy 
 články o Divadle Jonáša Záborského na operaslovakia.sk

Kategória:Divadlo Jonáša Záborského
Jonáša Záborského
Kategória:Samosprávne divadlá na Slovensku
Kategória:Kultúra v Prešove
Kategória:Organizácie založené v 1944
Kategória:Organizácie v zriaďovateľskej pôsobnosti Prešovského samosprávneho kraja